მელანი მარტინეზი

მელანი მარტინეზი
მელანი ადელ მარტინეზი, ცნობილი როგორც მელანი მარტინეზი (დ. 1995 წლის 28 აპრილი, ნიუ-იორკი, აშშ) — ამერიკელი მომღერალი და სიმღერების ავტორი. ის დაიბადა ასტორიაში, კუინზში და გაიზარდა ბოლდუინში, ნიუ-იორკში.
მარტინეზმა პოპულარობა მოიპოვა 2012 წელს ამერიკულ სატელევიზიო-ვოკალურ შოუში, The Voice, მონაწილეობის შემდეგ. მალევე მან გამოუშვა თავისი სადებიუტო სინგლი „Dollhouse", რასაც მოჰყვა ამავე სახელწოდების სადებიუტო EP (2014), რომელიც გამოიცა Atlantic Records-ის ლიცენზიის ქვეშ. მოგვიანებით მარტინეზმა გამოუშვა თავისი სადებიუტო სტუდიური ალბომი, Cry Baby (2015), რომელმაც მოიპოვა ამერიკის ხმისჩამწერი კომპანიების ასოციაციის (RIAA) ორმაგი პლატინის სერტიფიკატი აშშ-ში ორი მილიონი ასლის გაყიდვისთვის. მარტინეზმა გამოუშვა თავისი რიგით მეორე სტუდიური ალბომი, K–12 (2019) ფილმთან ერთად. მუსიკოსის ახალი EP გამოვიდა ერთი წლის შემდეგ, 2020 წელს, სახელწოდებით After School.
ადრეული ცხოვრება
მელანი ადელ მარტინეზი დაიბადა 1995 წლის 28 აპრილს ასტორიაში, კუინზი. მუსიკოსის მშობლები, მერი და ხოსე მარტინეზები, წარმოშობით დომინიკელები და პუერტორიკოელები არიან. მისი ოჯახი საცხოვრებლად გადავიდა ბოლდუინში, ნიუ-იორკში, ლონგ-აილენდზე, როდესაც მარტინეზი ოთხი წლის იყო.
მუსიკოსი თინეიჯერობის ასაკში უსმენდა ბრენდი ნორვუდს, ბრიტნი სპირსს, შაკირას, ბითლზს, ტუპაკ შაკურს, Biggie Smalls-სა და კრისტინა აგილერას. მას პატარაობიდანვე სურდა მომღერალი გამხდარიყო. მარტინეზი სწავლობდა პლაზას დაწყებით სკოლაში, სადაც დაიწყო ვოკალის გაკვეთილებზე სიარული. ამ დროს მუსიკოსმა პოეზიასაც მიჰყო ხელი. მარტინეზის თქმით მას ცოტა მეგობარი ჰყავდა, რადგან ის იყო „ძალიან ემოციური" და უჭირდა მისი გრძნობების ახსნა. ბავშვობაში მას ემოციურობის გამო „მტირალა ბავშვს“ უწოდებდნენ. სწორედ აქედან მომდინარეობს მუსიკოსის სადებიუტო ალბომის, Cry Baby, სახელი.
კარიერა
2012 წელს მარტინეზმა მონაწილეობა მიიღო სატელევიზიო შოუში, MSG Varsity Talent Show, სადაც იმღერა ბითლზის „Money (That's What I Want)" და The Four Tops-ის „Shake Me, Wake Me (When It's Over)". იგი გამოეთიშა შოუს მეორე ტურში. იმავე წელს, მარტინეზმა მონაწილეობა მიიღო The Voice-ის მესამე სეზონში. პირველ ტურში მან იმღერა ბრიტნი სპირსის „Toxic". მუსიკოსი შოუს გამოეთიშა მეხუთე ტურში. მარტინეზმა ამის შესახებ თქვა: „არ ველოდი, რომ ასე შორს წავიდოდი და ეს იმაზე მეტია, რაზეც ოდესმე მიოცნებია. ძალიან მიხარია, რომ გამოვხატე ჩემი თავი“.
შოუს შემდეგ მარტინეზმა დაიწყო დამოუკიდებლად მუშაობა ახალ პროექტზე. მან გამოუშვა თავისი სადებიუტო სინგლი, „Dollhouse", 2014 წლის 9 თებერვალს. 2014 წლის 7 აპრილს მარტინეზმა ხელი მოაწერა კონტრაქტს ლეიბლ Atlantic Records-თან. მან გამოუშვა თავისი სადებიუტო EP, Dollhouse, 2014 წლის 19 მაისს.
2015 წლის 1 ივნისს მარტინეზმა გამოუშვა ახალი სინგლი „Pity Party", რომელმაც RIAA-ის ოქროს სერტიფიკატი მიიღო. 2015 წლის 10 ივლისს მარტინეზმა გამოუშვა თავისი სადებიუტო ალბომის მეორე სინგლი „Soap". კომპოზიციის ოფიციალურ მუსიკალურ ვიდეოს YouTube-ზე ოცდაათ მილიონზე მეტი ნახვა აქვს. ის გავიდა მეთორმეტე ადგილზე ალტერნატიული ციფრული სიმღერების ჩარტში და მეთექვსმეტე ადგილზე Pop Digital Songs ჩარტში. მუსიკოსის სადებიუტო სტუდიური ალბომი, Cry Baby, გამოვიდა 2015 წლის 14 აგვისტოს. ალბომი Billboard 200-ში მე-6 ადგილზე გავიდა.
მარტინეზმა გამოუშვა საშობაო სინგლი, „Gingerbread Man", 2015 წლის დეკემბერში. მან თავდაპირველად გამოაქვეყნა სიმღერა SoundCloud-ზე 2015 წლის 21 დეკემბერს, როგორც „საჩუქარი თაყვანისმცემლებისთვის", მაგრამ მოგვიანებით მუსიკოსმა სიმღერა iTunes-ზე ატვირთა. მუსიკოსის სიმღერის, „Cry Baby", მუსიკალური ვიდეო გამოვიდა 2016 წლის 14 მარტს.
მუსიკოსის მეორე სტუდიური ალბომი, K-12, გამოვიდა 2019 წელის 6 სექტემბერს. მარტინეზმა ალბომთან ერთად გამოუშვა ფილმი.
2020 წლის იანვარში, მარტინეზმა გამოაცხადა თავისი მეორე EP-ის, After School, გამოშვების შესახებ. 2020 წლის 10 თებერვალს, მარტინეზმა გამოუშვა პირველი სინგლი After School-დან, სახელწოდებით „Copy Cat". EP გამოვიდა 2020 წლის 25 სექტემბერს.
2023 წლის 18 თებერვალს, მუსიკოსმა თავისი ინსტაგრამის ყველა პოსტი დააარქივა და გამოაცხადა ახალი ალბომის, Portals, გამოშვების შესახებ.
დისკოგრაფია
Cry Baby (2015)
K-12 (2019)
Portals (2023)
რესურსები ინტერნეტში
ოფიციალური საიტი
სქოლიო
დაბადებული 28 ივნისი
დაბადებული 1995
ამერიკელი მუსიკოსები
ამერიკელი მომღერლები
ამერიკელი მომღერალი ქალები
ამერიკელი შემსრულებლები